एजेन्सी । रियल मड्रिडका स्टार खेलाडी क्रिस्टियानो रोनाल्डोलार्इ र्इटालीयन क्लब युभेन्टसले ९९.२ मिलियन पाउण्डमा अनुबंन्ध गरेको छ । रोनाल्डोलाई युभेन्टसले रियलसँग सो मुल्य बरमबरमा किनेको हो । यो सम्झौतासँगै पोर्चुगिज स्टार रोनाल्डो इतिहासकै चौथो महंगो फुटबल खेलाडी बन्ने बाटो खुलेको हो । युभेन्टसमा आवद्ध भएपछि रोनाल्डोले भने, ‘मेरो जीवनमा नयाँ कदम चाल्ने दिन आयो त्यसैले मैले क्लबसँग मेरो ट्रान्सफर स्वीकार्न आग्रह गरेँ ।’
बार्सिलोनाबाट नेइमार तथा मोनाकोबाट किलियन एम्बाप्पेलाई भित्र्याउँदा फ्रेन्च क्लब पेरिस सेन्ट जर्मेइनले कीर्तिमानी रकम तिरेको थियो । नेइमारलाई २०० मिलियन पाउण्ड तथा एम्बाप्पेलाई १६६ मिलियन पाउण्ड तिरेरे पीएसजीले क्लबमा भित्र्याएको थियो । त्यस्तै बार्सिलोनाले ब्राजिलियन मिडफिल्डर फिलिप कोटिन्होलाई भित्र्याउँदा लिभरपुललाई १४२ मिलियन पाउण्ड तिरेको थियो ।
अब फुटबलप्रेमी ४ अगस्टमा हुने युभेन्टस तथा रियल मड्रिडबीचको खेलको पर्खाइमा रहेका छन् । रोनाल्डोको नयाँ टिम युभेन्टसले उनको पुरानो क्लब रियलसँग अमेरिकामा इन्टरनेसनल च्याम्पियन्स कपमा प्रतिस्पर्धा गर्नेछ । रियल मड्रिड छोड्दै गर्दा रोनाल्डोले चिठीमार्फत भनेका छन्, ‘रियल मड्रिडले मेरो तथा मेरो परिवारको मन जितेको छ । यो नौ वर्षमा म कैयौँ महान खेलाडीहरुविरुद्ध खेलेँ । सबैलाई मेरो सम्मान छ ।’ रोनाल्डोले हप्ताको पाँच लाख पाउण्ड पारिश्रमिक पाउने गरी युभेन्टससँग समझौता गरेका छन् ।